
Rectora Magnífica, Autoritats acadèmiques, Doctores i doctors, 

Professores, Estudiants i ciutadania tota, 

Se'm fa un honor molt gran en encomanar-me l'oració laudatòria de la 
Dra. Pilar Benejam Arguimbau, encàrrec que intentaré complir amb el més 
gran respecte i també afecte vers la nostra institució. 

Avui la Universitat Rovira i Virgili presenta a la comunitat universitària la 
incorporació en els seus rengles acadèmics de la professora Benejam, bastió 
reconegut en el món de l'ensenyament català i espanyol com a pedagoga, 
geògrafa i didacta. La doctora Benejam ha estat postulada com a doctora 
honoris causa a iniciativa de l'àrea de Didàctica de les Ciències Socials, 
avalada per la Facultat de Ciències de l'Educació i Psicologia, i pels depar- 
taments de Geografia i d'Història i Història de l'Art. Ho ha estat per una 
trilogia de camps del saber, interrelacionats, en què ella ha incidit al llarg 
de la seva vida acadèmica. 

Pilar Benejam és una científica social pràctica. És reconeguda en la for- 
mació del professorat, en tots els àmbits i nivells, i evidentment en el propi 
i genuí de la disciplina de didàctica de les ciències socials. En el primer 
camp, la seva aportació s'ha basat a defensar un professorat competencial, 
amb la finalitat d'ajudar els alumnes en un ensenyament eficient i operatiu, 
en el segon, en el de la didàctica de les ciències socials, la contribució ha 
estat a ajudar a construir un corpus científic per a una àrea de coneixement 
nova. Ambdues questions en el fons impliquen intentar solucionar el que 
la Dra. Susanna Priest es preguntava: "Què tenen de científic les ciències 
socials2",i es responia que "entendre 'per què'" les persones tenen deter- 
minades opinions és sorprenentment difícil. Indicava que l'objecte de les 
ciències socials implica la valentia de relligar moltes entitats abstractes com 
valors i cultures, tot i que els mètodes no sempre inclouen mesuraments o 
experimentació. 

Pilar Benejam estudià per mestra a l'Escola de Magisteri de Palma, i 
també les llicenciatures de Filosofia i Lletres —secció de Pedagogia—, i 
Filosofia i Lletres —secció Història— a la Universitat de Barcelona, comple- 


tades amb dues tesines de llicenciatura, tot amb qualificacions d'excel-lent. 
Les cursà durant els anys del franquisme, del 1952 al 1963. El 1985 com- 
pletà el cicle amb el doctorat en Pedagogia per la Universitat Autònoma de 
Barcelona amb la tesi Estudi sobre la formació dels mestres. Tendències més 
significatives. Una proposta alternativa per a Catalunya, amb la qualificació 
d'apte cum laude i Premi Extraordinari de Doctorat pel Departament de 
Ciències de l'Educació. Talment, però, aquests estudis de diplomatura i de 
llicenciatura han estat catalogats en la seva perspicaç apreciació com no 
gaire estimulants. Òbviament, aquest atribut de catalogar estudis de perfil 
baix d'aquells anys no el signa només ella sinó que hi ha diversos autors que 
ho corroboren. La Dra. Marta Mata, persona que ha treballat colze a colze 
amb Pilar Benejam i ella reconeix com una mestra seva, parlant dels mestres 
i professors, ha deixat escrit que "del 1939 al 1967, vint-i-vuit promocions 
de mestres tindrien una formació de nivell baix i quedarien més o menys 
marcats per la inculcació". 

Acabada la llicenciatura de Pedagogia, entrà al circuit educatiu uni- 
versitari. Inicialment a l'Escola de Magisteri Jaume Balmes de Barcelona 
(1960-64), compatibilitzant-ho amb la Facultat de Filosofia i Lletres de la 
Universitat de Barcelona (1961-1966), i posteriorment a l'Escola Normal 
de l'Església Sagrat Cor (1968-1970), fins que va fer el salt definitiu a la 
Universitat Autònoma de Barcelona a partir del 1971, on va acabar com a 
catedràtica d'universitat de Didàctica de les Ciències Socials des del 1995. 
En aquesta universitat va estar adscrita, voluntàriament, a l'Escola Universi- 
tària de Formació del Professorat d'EGB Sant Cugat des del 1974i en va ser 
directora fins al 1979. En el recorregut passà per diversos camps d'actuació 
fins a assentar-se en la didàctica de les ciències socials. Del 1988 al 1991 va 
prestar serveis especials a la Diputació de Barcelona, com a coordinadora 
de l'àrea d'Educació, i del 1994 al 1998 va ser directora de l'ICE de la UAB. 

Si aquest va ser el periple universitari, cal donar valor al que realment 
la va convertir en mestra, segons les seves paraules. Entre els cursos 1964 i 
1975, feu de professora a les escoles Talitha i Costa i Llobera de Barcelona, 
com a mestra a educació primària i com a professora de Geografia a edu- 
cació secundària. Aquestes escoles pretenien entroncar amb la filosofia del 
temps de la República, lligades a aspectes de renovació educativa, en un 
període en què una part de les escoles de l'Estat seguien processos rutina- 
ris d'aprenentatge. Les escoles esmentades apostaven per una educació en 
què prevalien els valors de la igualtat, l'austeritat, la sociabilitat, el respecte 


10 


al català i l'atenció a la diversitat. Aquí va aprendre què era fer de mestra, 
circumstància que va marcar el seu rumb educatiu. A Costa i Llobera coin- 
cidí amb un ensenyant que la va influenciar, el geògraf Sr. Enric Lluch, de 
qui ha dit i escrit que també va ser el seu mestre, tots dos es van convertir 
en pioners en l'ensenyament dels estudis socials. Aquí va copsar que per a 
un aprenentatge realista de la professió s'havia de sortir de les parets de la 
Universitat per fondre's a les escoles i als instituts on hi havia els ormeigs 
d'aprenentatge: els mateixos mestres i els alumnes. Això implicaria que 
posteriorment, a l'Escola de Mestres de Sant Cugat, continués apostant per 
l'ensenyament de base i seguís fent classes amb alumnes de la Universitat a 
instituts de Sant Cugat o de Badia del Vallès. 

Una docència que també va exercir en altres fòrums com l'Associació 
de Mestres Rosa Sensat i els Moviments de Renovació Pedagògica o les 
escoles d'estiu, moviments sorgits amb la voluntat de formar mestres i pro- 
fessors per suplir les mancances, buits o deficiències dels estudis que havien 
cursat. A Rosa Sensat, conjuntament amb altres ensenyants, va sustentar el 
moviment tendent a aconseguir una escola pública, democràtica, equitativa 
i de qualitat per a tothom. Fruit d'aquestes bases doctrinals, Benejam va 
ajudar a la formació i actualització pedagogicodidàctica dels professionals 
de l'educació amb cursos i publicant materials de difusió de pràctiques que 
significaren una alenada d'aire fresc. D'aquesta època té escrit que "l'apor- 
tació més important va ser el treball de recuperació, difusió i adaptació 
a Catalunya de l'ideari de l'Escola Nova, i en Geografia, dels supòsits de 
l'Escola Regional Francesa, els quals ja havien inspirat la millor escola de 
la República". 

Il respecte als Moviments de Renovació Pedagògica, la mateixa Dra. 
Benejam, passats els anys, analitzà què van representar. Assenyalà que es 
passà del "feixisme etern" a "l'humanisme etern". Indicà que l'educació ins- 
pirada en el model feixista es basava en els principis de la rellevància de la 
tradició, la irracionalitat, la disciplina i la submissió, la qual cosa trasllada- 
da a l'àmbit educatiu comportava callar, escoltar, copiar, reproduir i obeir. 
Mentre, des de l'humanisme etern dels Moviments de Renovació Pedagògi- 
ca l'educació implicava donar dignitat a la persona i a la seva llibertat, i per 
tant ajudar els alumnes a desenvolupar les seves capacitats. Així, el mètode 
didàctic era el descobriment, per observació o per experimentació directa, 
metodologia que va donar suport al treball de camp i de laboratori, a les 
sortides, a les enquestes, a les entrevistes i alhora també va donar una gran 

rellevància a l'estudi del medi. Amb aquesta actuació es buscava el desen- 
volupament integral de les capacitats dels alumnes tals com saber veure, 
pensar, gaudir i saber experimentar la passió per allò que és bo o és bell. 

En aquests àmbits, el tractament del medi va adquirir preponderància. 
Benejam en fixà la interpretació més solvent. Argumentà que era un con- 
cepte dinàmic que variava segons el problema i canviava amb el temps. No 
seria, per tant, ni la realitat ni l'espai immediat ni el món més proper. Tam- 
poc seria la localitat, la comarca o el país, encara que inclouria elements 
de tots, però també d'altres realitats espacials i territorials ubicades en altres 
escales. El definí, en definitiva, com "el context en el qual les nostres actua- 
cions tenen lloc i significat". Així, per a l'estudi del medi propugnà un seguit 
d'actuacions: la formació del pensament i la comprensió dels alumnes en 
el sentit de no parar-se només en els objectes o fets familiars, la preparació 
per a futurs alternatius, per "poder ser" i gestar el compromís perquè els pro- 
blemes es poguessin tractar a diferents escales territorials, tot i que el nivell 
d'aplicació sovint hauria de recórrer a exemples i situacions pròximes i re- 
als. D'aquestes vies en van sorgir els treballs sobre les sortides, reformulant 
el que s'entenia per una observació directa pel fet que el mètode inductiu, 
basat en l'observació de les coses o en l'experimentació, no podia garantir 
un aprenentatge correcte, ja que l'alumne, quan observava, veia el que ja 
sabia, veia allò que volia veure o veia allò que per a ell tenia sentit. D'aquí 
que, si es volien aconseguir nous aprenentatges, calia guiar la mirada per- 
què l'alumne s'adonés del que no veia, ho veiés i ho interpretés. 

En aquest context, la doctora Benejam s'implicà en la formació del pro- 
fessorat i de com ensenyar unes ciències socials que fossin vives. La Llei 
general d'educació del 1970 aportà possibilitats de renovació. Ben aviat 
ajustà com havia de ser la geografia, que trencava els tòpics imperants d'una 
"geografia enciclopèdica i descriptiva que parlava de cada lloc i dels seus 
productes". Alhora postulava per "l'ensenyament d'unes ciències socials 
que ajudessin l'alumne a conèixer, a comprendre i actuar en el món que li 
havia tocat viure, marcant com a objectiu ajudar-lo perquè arribés a questi- 
onar i a interpretar les raons o interessos que han fet que el món sigui com 
és i no d'una altra manera". Indicà que els alumnes havien de saber que el 
que es diu del passat i del present eren interpretacions, maneres d'entendre 
el món, que poden tenir molta racionalitat, però que, com tota interpreta- 
ció, demanava l'anàlisi dels supòsits, del missatge i de les intencions perquè 
el coneixement social no és innocent, és ideològic i no està acabat. Per 

aquestes raons, adduia que el saber admetia la crítica, les formulacions al- 
ternatives i feia possible pensar a construir una societat més justa i solidària. 

A més, les aportacions referides als mestres se succeiren. A finals dels 
anys vuitanta, convençuda de la necessitat d'una formació més àmplia, de- 
fensava postures per a més qualitat professional. Deia que "sembla que en- 
cara predomina la idea que la importància de l'ensenyament està en raó de 
l'edat dels alumnes i de la quantitat de coneixements a transmetre... Encara 
ara hi ha qui creu que els mestres han de tenir menys preparació que els 
professors que atenen l'ensenyament secundari quan, en educació, tenen 
igual importància els anys d'escola infantil que els d'adolescència i, per 
tant, els professionals dedicats als diferents nivells educatius han de tenir 
una preparació acadèmica i professional equivalent i han de gaudir de la 
mateixa consideració social". 

I reblava el clau en la defensa de ser mestre o professor a partir de la 
pràctica, argumentant que el futur professional havia de visualitzar diverses 
situacions d'aula amb mestres competents. Sostenia que la formació no se- 
ria mai completa sense la pràctica, entesa no només com destinar un temps 
perquè els futurs mestres o professors anessin a les escoles sinó que els ma- 
teixos formadors de la universitat ensenyessin la teoria des de la pràctica i 
analitzessin la pròpia pràctica. Es tractava d'emprendre "l'aventura d'anar a 
l'escola", aspecte malauradament poc seguit per la Universitat. 

En aquest context arribà la Llei de reforma universitària del 1983, amb 
nou àrees de coneixement noves, una de les quals va ser la didàctica de les 
ciències socials. El Dr. Joan Pagès, el didacte més proper a les seves tesis, 
definí el que representava l'àrea assenyalant que"la DCS té un coneixe- 
ment específic propi que emana d'una pràctica —la d'ensenyar a ensenyar 
el professorat de Geografia, Història i Ciències Socials— i es caracteritza 
per l'existència d'un cos teòric constituit per teories, models, principis i 
conceptes, i per una investigació pròpia entorn dels problemes de l'ense- 
nyament del fet social". Amb aquest panorama crec que l'esdevenir de la 
didàctica de les ciències socials es jugà en el trienni del 1984-1986, anys 
en què van assentar les bases epistemològiques del que esdevindria com a 
àrea de coneixement. En aquest recorregut, Pilar Benejam va tenir un paper 
predominant. 

La seva tesi publicada el 1986 marcaria una pauta. Per a la realització, 
havia visitat i estudiat la formació del professorat als Estats Units, la Unió 
Soviètica, Alemanya Federal, Anglaterra i França. L'experiència li va reforçar 

la idea que per ser professor calia comprendre una matèria en profunditat 
per poder-la entendre amb el rigor necessari, després conèixer un parell de 
matèries complementàries per poder-ne relacionar els coneixements i pos- 
teriorment una bona formació professional teòrica i pràctica. Les preguntes 
que van sorgir del seu estudi es concretaren en: quina educació es volia2 i 
per a quin tipus de societat2 Alguna de les seves idees van ser: 

"Un bon mestre és aquella persona que sap que mai no en sap prou, ni 
d'allò que ensenya ni de com ensenyar" o"els mestres acceptem que hem 
d'ensenyar ara i aquí per a un futur incert i que hem d'assumir aquesta in- 
seguretat i sentir-nos bé en el punt de conflicte, amb el convenciment que, 
si ensenyem i eduquem el millor que podem, els alumnes aprenen molt." 

La investigació ha estat l'altre punt de reflexió de Pilar Benejam. Di- 
versificada, en destacaríem algunes aportacions de fons com definir i tre- 
ballar els continguts a partir dels problemes socials rellevants, seleccionar 
i ensenyar els continguts geogràfics i socials a partir dels conceptes claus o 
activar el treball de les capacitats cognitivolingúístiques en l'ensenyament i 
aprenentatge de les ciències socials. 

En la investigació a partir de problemes socials rellevants, Benejam 
plantejà que no es podia menystenir el tractament de les notícies de temes 
socials. Definir i ensenyar les ciències socials per aquesta via implicava 
un planteig interdisciplinari per entendre el problema, saber-lo interpre- 
tar i buscar solucions des de vies concatenades com eren les socials, les 
econòmiques, les polítiques, les històriques, les mediambientals o les de- 
mogràfiques. Així, la resolució de problemes socials de la vida quotidiana 
demostraria que allò que aprenien els alumnes els ajudava a entendre el 
món on es viu. 

Un segon bloc d'investigació de la senyora Benejam va ser concretar i 
definir uns conceptes clau per a l'ensenyament aprenentatge de les ciències 
socials. S'entendria per concepte clau un coneixement o esquema organit- 
zador, amb una gran capacitat explicativa i inclusora, que interessaria diver- 
ses disciplines socials. Precursores com Hilda Taba (1971) n'havia redactat 
uns de pioners a partir de la pregunta que feu als mestres: "Què voleu que 
recordin els vostres alumnes del que estudien2" 

El 1997 Benejam dirigí un grup de recerca de diverses universitats que 
havien de concretar i definir uns conceptes clau per a un ensenyament de 
base crítica per a les ciències socials. El resultat va ser que es van acceptar 
els conceptes clau d'interrelació i conflicte, organització social, identitat i al- 

teritat, racionalitat i irracionalitat, diferenciació, diversitat-desigualtat, canvi 
i continuitat, i sostenibilitat. 

Respecte a la investigació de les capacitats cognitivolingúístiques en 
l'ensenyament de les ciències socials, els eixos van ser el treball a partir de 
la descripció, l'explicació i l'argumentació com a base de la formació demo- 
cràtica. Pilar Benejam ha escrit que primer es pensava que calia ensenyar de 
manera entenedora un coneixement que consideràvem objectiu i universal, i 
vam posar en primer pla el raonament i el mètode deductiu. Després les teo- 
ries de Piaget ens van dir que el coneixement era una construcció personal i 
vam centrar l'acció en la motivació i el mètode inductiu. Més tard les teories 
de l'escola de Vigotshi ens han ofert una magnífica síntesi i hem treballat en 
el supòsit que el coneixement era alhora un constructe social i una recons- 
trucció personal, i llavors hem entès que el llenguatge és la forma inevitable 
de la vida mental i, per tant, hem vist la importància de la comunicació. 

Totes aquestes realitats que hem apuntat ajudaren a la configuració de 
l'àrea, així com la creació de l'Associació Universitària del Professorat de 
Didàctica de les Ciències Socials. L'arrencada va ser a partir del I Simpò- 
sium, que va tenir lloc a la Universitat de Salamanca el 1987. En aquesta 
comesa Pilar Benejam en va ser la primera presidenta, i va assenyalar que 
aquesta acció tindria futur si se sabien definir els objectius de l'àrea i si es 
configurava un corpus de reflexió i d'investigació potent. L'organització de 
trenta simpòsiums avalen la necessitat de l'Associació. 

En aquesta tasca divulgadora Benejam va participar activament en la 
transferència de resultats, en revistes, llibres, conferències, ponències en 
congressos i cursos. I també, i molt, en llibres de text. En són exemples tre- 
balls en revistes com Guix, Cuadernos de Pedagogia, Documents d'Anàlisi 
Geogràfica, Vela Major, Iber, Perspectiva Escolar, Butlletí de Mestres, Infàn- 
cia, Almoacin, Escola Catalana, Revista Interuniversitaria de Formación del 
Profesorado, Revista de Menorca, Lluc, etc., en llibres de l'Associació i en 
capítols i llibres amb altres didactes. O també les més de 300 ponències i 
conferències per invitació, els més de cent cursos i programes d'innovació 
docent impartits o la direcció de tesis doctorals. Ho va coronar l'inici i la 
codirecció de la revista Ensefanza de las Ciencias Sociales, revista d'alt 
nivell dedicada a divulgar internacionalment la investigació en didàctica de 
la geografia, la història i les ciències socials. 

Amb aquest bagatge, el 2014 l'Associació de Mestres Rosa Sensat li 
publicà el llibre Quina educació volem2, llibre síntesi del seu pensament 

educatiu. La reflexió s'eixampla sobre aspectes crucials de l'educació: de 
les finalitats, del que s'entén per coneixement i aprenentatge, de les meto- 
dologies i la pràctica docent, de l'avaluació entesa com una pedagogia, per 
acabar parlant de la professió docent i la formació del professorat. 

A tota aquesta feina desenvolupada s'hi sumen els reconeixements. En 
són exemples la Medalla de Bronze de la UAB concedida als signants del 
Manifest de Bellaterra del març del 1975 reclamant una universitat nova 
en una societat democràtica, el Premi Ramon Llull, el 2003, concedit pel 
Consell de Govern de les llles Balears, i la Creu de Sant Jordi de la Genera- 
litat de Catalunya, el 2004, en ambdós casos pel reconeixement d'una vida 
dedicada a la docència i a la formació del professorat, o el Premi Jaume 
Vicens Vives, el 2004, a la qualitat de la docència universitària, atorgat per 
les universitats catalanes. Caldria afegir-hi el Premi Catalunya d'Educació, el 
Premi Emili Darder de l'Obra Cultural Balear, el Premi Nacional Mestres 68, 
el Premi Marta Mata d'Educació del Departament d'Ensenyament, el Premi 
d'Actuació Cívica de la Fundació Carulla i el Premi Bartomeu Picornell a la 
millora de la qualitat educativa. 

Vull acabar indicant que la Dra. Pilar Benejam té una trajectòria pro- 
fessional sòlida, feta de compromís i coherència. Un compromís ètic, ideo- 
lògic, polític i professional amb la formació de persones, i una coherència 
rocosa sobre les seves idees i la seva pràctica, model de mestres. 

Rectora Magnífica, en la mesura que m'ha estat possible he exposat la 
vida i obra de la senyora Pilar Benejam. Crec, doncs, haver dit prou perquè 
amb la vostra autoritat li sigui atorgat el reconeixement dels seus mèrits. Per 
tant, Rectora Magnífica, us demano que us digneu nomenar doctora honoris 
causa la senyora Pilar Benejam Arguimbau i incorporar-la a la nostra Uni- 
versitat. He dit. 

ds Discurs d'investidura 
pronunciat per la senyora 
Pilar Benejam Arguimbau 


Magnífica Senyora María José Figueras Salvat, rectora de la Univer- 
sitat Rovira i Virgili, i ll-lustres membres del Consell de Govern de la 
Universitat Rovira i Virgili, 

Moltes gràcies per atorgar-me el gran honor de poder formar part del 
vostre Claustre Universitari. 

També vull fer un agraiment a la Facultat de Ciències de l'Educació i 
Psicologia, al Departament d'Història i Història de l'Art i a la Facultat de 
Geografia i Turisme per haver donat suport a la candidatura. 

El meu reconeixement al Dr. Antoni Gavaldà per la presentació que 
ha fet, amb tanta generositat, dels meus possibles mèrits. Amb el Dr. 
Antoni Gavaldà comparteixo l'interès per la didàctica de les ciències 
socials i una antiga i sincera amistat. 

Faig una salutació cordial a la rectora, a les autoritats acadèmiques i al 
professorat de la Universitat Autònoma de Barcelona, on he treballat durant 
33 anys, i que han tingut la gentilesa d'assistir en aquest acte. 

Faig extensiva aquesta gratitud a autoritats i professorat d'altres univer- 
sitats amb què he col-laborat i de les quals guardo un gran record, com la 
Universitat Ramon Llull i la Universitat de Vic, entre d'altres, i a institucions 
tan estimades com Rosa Sensat, la Fundació Artur Martorell i els diversos 
Moviments de Renovació Pedagògica 

En aquesta sala també hi ha un grup d'assistents que ha vingut de les 
llles Balears, format per autoritats del Govem Insular de Menorca, de l'Ajun- 
tament de Ciutadella, juntament amb familiars, companys i amics. 

Hom diu que les persones som en part resultat dels nostres paisatges, i 
en la meva identitat es fonen en perfecta harmonia les terres i persones de 
Menorca amb les de Catalunya. A tots i a totes, el meu agraiment més sincer. 

Una salutació especial per a la Dra. Teresa Codina, per voler estar pre- 
sent avui en aquest acte. Ella sap que la considero una de les meves mestres, 

juntament amb Marta Mata i Enric Lluch. Cap d'ells em varen tenir d'alum- 
na a classe, però sí que em va formar el seu exemple. La Teresa era directora 
de l'Escola Talitha, la primera escola on vaig fer docència que, juntament 
amb l'Escola Costa i Llobera, em van ensenyar a ser mestra. 

Finalment, una salutació cordial a totes les persones presents: fami- 
liars, companys, amics, antics alumnes dels quals vaig aprendre tant, 
gràcies per la vostra companyia. 

Tot i que aquest és un acte acadèmic, permeteu-me que avui, que 
és un dia important per a mi, tingui un record per Joaquim Farré, el meu 
marit. Sense el seu suport moltes de les coses que he fet no hagueren 
sigut possibles. 


REFLEXIONS SOBRE FER DE MESTRE 
INTRODUCCIÓ 


Quan ha calgut escollir un tema per parlar en aquest acte, he dubtat 
entre una reflexió sobre la didàctica de les ciències socials o sobre la 
formació del professorat, els dos camps que han centrat la meva activitat 
professional. Finalment m'he decidit a reflexionar sobre què entenc per 
un bon mestre perquè em permet parlar de les dues coses i provar de re- 
lacionar-les estretament. Vull deixar clar que la paraula mestre o mestra 
l'aplico a tots els professionals de l'educació i la paraula escola, a tots 
els centres docents. 


De la dignitat de la docència 


Jo sempre he volgut ser una bona mestra. Però ser una bona mestra no és 
fàcil, perquè no és un estat, és una aspiració i mai se'n sap prou. 

Un mestre o una mestra és una persona que educa ensenyant, per posar els 
alumnes en contacte amb el coneixement i, al mateix temps, procurar que apren- 
guin a ser ciutadans d'una societat que voldríem realment democràtica. 

La democràcia que volem es basa en el reconeixement de la dignitat 
de tota persona humana, i per això tots els ciutadans tenen el dret de re- 
bre una formació de qualitat, basada en la possibilitat de decidir de forma 
entenimentada i lliure, en el respecte per la igualtat de drets i deures i en 

la participació responsable o solidaritat en l'acció. Per complir amb aquest 
objectiu, els i les mestres han de saber i saber fer. 


Saber no és fàcil 


Els mestres, per saber què ensenyar i per quines profundes raons, han de 
buscar respostes en el camp d'un coneixement i de la seua epistemologia 
per poder arribar a entendre que el coneixement és un producte social que 
es va construint en el temps, que és relatiu, que pot canviar. Que el coneixe- 
ment és complex perquè intervenen moltes variables. Que el coneixement 
s'ha de justificar amb raons i aquestes raons són diverses, totes no tenen la 
mateixa verisimilitud i valor, i algunes són molt intencionals. També han 
d'entendre que el coneixement admet alternatives, que es poden trobar no- 
ves formulacions interessants, no per la novetat sinó per l'adequació. Que 
queden moltes coses per fer. 

Per formar els mestres de tots els nivells sempre he defensat fer primer 
una formació científica. A la meva tesi i a la Comissió XV vàrem proposar 
una diplomatura de tres anys treballant una matèria prioritària per apro- 
fundir en els seus coneixements i en la seva epistemologia, i una matèria 
secundària per entendre la relació necesària entre les ciències i tenir una 
certa flexibilitat per treballar en equip. En aquesta primera part dels es- 
tudis hi cap una assignatura preprofessional per orientar la seva decisió 
posterior. 

Personalment he treballat en el camp de la geografia perquè penso que 
em permet ensenyar i educar al mateix temps. L'estudi del paisatge demana 
un coneixement ampli, transversal i interdisciplinari. Permet superar la di- 
visió tradicional entre ciències i lletres perquè un paisatge té un marc físic 
que dificulta unes coses i n'afavoreix d'altres, i dona entrada a la geologia, a 
la morfologia i a la hidrografia, a l'estudi del clima, de la flora i la fauna. Al 
mateix temps, la geografia permet integrar les ciències socials, perquè en un 
paisatge viuen persones amb la seva organització social, econòmica i políti- 
ca que s'expressen en un art i una cultura. Les societats tenen la seva història 
i canvien al llarg del temps alhora que modifiquen el seu paisatge. L'estudi 
del territori també es pot centrar en espais propers o llunyans i intentar 
entendre el medi i el món. La formació en Geografia permet als alumnes 
descobrir l'amplitud de tot coneixement i també la inesgotable profunditat 
de cada una de les seves temàtiques. 

De la formació professional dels docents 


Tanmateix, els mestres no ensenyen allò que saben, sinó allò que els 
alumnes poden aprendre i que resulta bàsic perquè puguin continuar apre- 
nent tota la vida. 

Saber què necessiten els alumnes no és de bon trobar perquè, a més 
de seguir el camí que fa la matèria a ensenyar, cal saber com aprenen ells i 
aquest coneixement sobre l'aprenentatge també està sempre en construcció. 

Les propostes derivades de l'escola de Vigotslei ens han ofert una magní- 
fica síntesi i hem treballat amb el supòsit que el coneixement és al'hora un 
constructe social i una reconstrucció o interpretació personal. També hem 
entès que el llenguatge dona forma a la vida mental i, per tant, hem vist la 
importància de la comunicació i la dimensió dialògica. Actualment estudi- 
em amb interès, però amb prudència, les aportacions de la neurociència. 

Però per saber què necessiten els alumnes també cal tenir present la 
rellevància que tenen les dimensions emocionals o afectives dels infants, 
dels joves i dels altres alumnes, potser no tan joves. El camp emocional va 
necessàriament integrat amb la dimensió cognitiva i amb els comporta- 
ments. 

Actualment es fan molts estudis sobre les emocions i els sentiments 
que ens aporten més coneixement, però els mestres sempre hem sabut 
que ensenyar bé és un acte de respecte i d'estimació. Les relacions huma- 
nes entre docents i alumnes i entre els alumnes mai es poden substituir per 
un programa informàtic. 

El que necessiten els alumnes ens porta a considerar la rellevància de 
l'equip de professors i de compartir i treballar un projecte comú, per no 
desorientar els alumnes i per multiplicar l'eficàcia i l'eficiència de la nostra 
acció. Les escoles d'educació infantil, de primària, els centres de secundà- 
ria, els programes de formació dels mestres, els cursos de doctorat i, en fi, 
totes les empreses de qualsevol nivell de docència impliquen la participació 
d'un equip en un projecte comú. 

Ara que ve a tomb, potser cal recordar que la manera actual d'accedir a 
un centre o a un programa educatiu —el que parlant en termes empresarials 
en diríem selecció del personal— no afavoreix gaire la formació d'equips. 

El que necessiten els alumnes també obliga a obrir el centre docent als 
pares i a la societat, a tenir en compte el context en què viu l'alumne perquè 
l'escola no és una illa ni té l'exclusiva de l'educació dels infants ni dels jo- 

ves. Estudis recents demostren de manera contundent el pes en el rendiment 
escolar del que avui es coneix com capital social, és a dir, el grau d'integra- 
ció social i també el pes que té la pobresa, amb la consegúent manca de 
projectes o d'expectatives d'aquells que la pateixen. 

Segons anem veient, els mestres competents necessiten molts coneixe- 
ments sobre educació, però també necessiten molt coneixement pràctic. 
Han de saber què poden fer en cada situació concreta, per quines raons i, a 
més, saben com fer-ho, i ho fan. El coneixement pràctic en didàctica s'ad- 
quireix fent classe i formant part d'un equip docent. 

Un bon mestre no pot separar el seu coneixement teòric del pràctic, 
perquè per construir el coneixement professional s'han de tenir experiènci- 
es que donin significat, intencionalitat i posin a prova la teoria, alhora que 
la teoria educativa il-lumina, dirigeix i corregeix l'acció. La teoria educativa 
sense pràctica és pura especulació i la pràctica sense teoria es fa repetitiva i 
divagant. El saber i el fer són inseparables, tot i que el nostre sistema educa- 
tiu, desgraciadament, no sempre ho té clar. 

La pràctica, a peu de classe, obliga a prendre decisions didàctiques i a 
convertir la teoria en acció. En aquesta conversió i interpretació resideix 
l'especificitat de la didàctica i la seva enorme dificultat. És dins la pràctica 
que hom aprèn a proposar i treballar problemes importants per a la cièn- 
cia, per als alumnes i per a la societat, a posar en pràctica tots els recursos, 
habilitats i mètodes possibles per establir una bona comunicació, amb la 
intenció de reconstruir i negociar significats amb els alumnes. La pràctica 
ensenya a detectar les dificultats d'aprenentatge de cada persona i de cada 
grup, i també els seus punts forts, a donar a cada persona la seguretat i el 
suport que necessita, a ajudar els alumnes a saber compartir i col-laborar, i 
a vetllar per tal que tots i cada un trobin un encaix en el grup. En la pràctica 
és quan hom combina coneixements, valors i creativitat per ajudar que els 
alumnes siguin persones pensants, solidàries i cíviques. 

El docent fa moltes hores de classe, viu determinades situacions moltes 
vegades i això implica que desenvolupi un saber tàcit, un repertori d'ex- 
pectatives, imatges i tècniques que comporten itineraris mentals transitats. 
Tanmateix, hi ha ocasions en què no hi ha resposta clara i el docent ha de 
respondre a les necessitats d'uns alumnes concrets, en situacions úniques, 
fer una cosa o deixar-la de fer, o optar entre diverses altenatives. En aquests 
casos la pràctica entra en el camp d'allò que és contingent i incorpora un 
principi d'inseguretat i també de creativitat. 

Per ocasions d'incertesa, com les que acabo d'esmentar, Aristòtil ja va 
recomanar que el coneixement pràctic adoptés com a mètode la prudència 
i la deliberació. 

La prudència s'adquireix amb l'experiència, de manera que una perso- 
na experimentada és aquella que és capaç de reconèixer els límits, allò que 
no és possible, que no convé. La persona experimentada, com diu Gada- 
mer, és una persona escarmentada i la decisió escarmentada és prudent i 
reflexiva. Aquest procés de reflexió constant sobre les decisions que s'han 
pres no es pot fer sempre en solitari, reclama l'intercanvi d'experiències 
amb altres professionals i l'estudi de la teoria existent. La necessitat d'inter- 
canvi i de teoria plena de sentit, el treball en equip, la formació permanent 
i la recerca. 

Per tot això que acabo de dir, sembla necessari formar els futurs docents 
en l'acció. De fet, fa molt de temps que proposem que la formació professi- 
onal del professorat, de dos anys, estigui centrada en la pràctica i la reflexió 
teòrica sobre aquesta pràctica en un anar i venir de les aules de la universitat 
a l'escola i de la pràctica a la universitat. Que s'acabi amb un any d'induc- 
ció o pràctica guiada i que, en certes condicions, pugui donar accés directe 
a la funció pública. 

Tanmateix, la universitat no pot pretendre canviar els mestres sense re- 
considerar la preparació del seu propi professorat. 

El professorat universitari que ha de formar els mestres ha de tenir publi- 
cacions, és evident, però sobretot ha de ser bon professional de la docència, 
ha de saber i saber fer. No es poden demanar els mateixos mèrits per ser 
membre de totes les facultats perquè les carreres professionals tenen les 
seves pròpies exigències. 

Per poder integrar la teoria i la pràctica en la formació dels futurs do- 
cents són necessàries almenys dues coses:, 

Primer: que el professorat universitari dedicat a la formació docent dels 
futurs mestres d'infantil, primària i secundària tingui un coneixement pràc- 
tic de l'escola, al nivell per al qual pretén preparar. D'acord amb aquest 
supòsit, el professorat universitari hauria de ser reclutat entre persones de 
reconegut prestigi docent i acceptar la necessitat de renovar periòdicament 
aquesta pràctica, perquè res no serveix per sempre. 

Segon: que els mestres tutors que col-laboren en les pràctiques rebin 
una preparació específica per participar en la formació dels futurs docents i 
per fer equip amb el professorat universitari. 

Posats a demanar, pensem que és necessari que el professorat universi- 
tari que fa docència a les diverses facultats rebi una formació docent perquè 
no és cert que qui sap, sap ensenyar. Quan vaig ser directora de l'ICE vàrem 
oferir cursos de didàctica al professorat de la universitat que varen ser rebuts 
amb interès i dels quals tinc un gran record. 


Resumint 


Un bon mestre és aquella persona que sap que no en sap prou, ni d'allo 
que ensenya ni de com ensenyar-ho. Diria, però, que és una ignorància 
sàvia que obliga a tenir una actitud sempre oberta i disposada a aprendre. 

Els mestres acceptem que hem d'ensenyar ara i aquí per un futur 
incert i que hem d'assumir aquesta inseguretat i sentir-nos bé en el punt 
de conflicte, a mig camí, amb el convenciment que si ensenyem el millor 
que sabem els alumnes aprenen molt. 

En qualsevol cas, al capdavall, els mestres assumim que els alumnes 
faran de la seva vida el que voldran i podran, pero també sabem que 
podem donar-los molts elements per fonamentar i enriquir les seves de- 
cisions. 

Penso que el bagatge que s'emporten els alumnes, de totes les edats, del 
seu pas pels centres docents és la petjada que els hi deixat la relació amb 
els seus mestres i amb els seus companys. La recerca il-lusionada de la ve- 
racitat, l'experiència d'un tracte exigent però ple de respecte, l'experiència 
gratificant del treball ben fet, tant individual com compartit, i la vivència 
d'uns valors que potser no sempre són els socialment més frequentats pero 
sí que són desitjables. 


Magnífica Rectora, soc plenament conscient de l'honor que em feu amb 
la concessió d'aquest doctorat. Us ho agraeixo en nom meu i de tantes i 
tants mestres que han cregut i creuen en la dignitat i la rellevància social de 
l'educació. Per la meva part, aquest honor em dona molta esperança. 
Moltes gràcies. 

ss Paraules de benvinguda 
pronunciades per la Dra. María José Figueras, 
Rectora Magnífica de la Universitat 


Benvolguda Dra. Pilar Benejam, Sr. Degà de la Facultat de Ciències de 
l'Educació i Psicologia, Sra. Secretària General de la URV, Dr. Antoni Gaval- 
dà, professor del Departament d'Història i Història de l'Art i padrí, Rectora 
Magnífica de la Universitat Autònoma de Barcelona, Rector Magnífic de la 
Universitat Ramon Llull, Exrector de la Universitat Rovira i Virgili, Represen- 
tants polítics i de la societat civil, Col-legues d'altres universitats, senyores 
i senyors, 

Benvingudes i benvinguts a la Rovira i Virgili, la vostra Universitat. 


Poques vegades tenim l'oportunitat de retre homenatge a la DOCÈN- 
CIA, en majúscules. Avui, sortosament, n'és una. Avui tenim el goig i l'honor 
de poder investir doctora honoris causa Pilar Benejam Arguimbau: mestra, 
pedagoga i geògrafa, que al llarg de la seva extensa i prolífica trajectòria ha 
posat en valor la docència en els àmbits de l'educació bàsica, la secundària 
i també la universitària. 

Per això vull agrair al professor Antoni Gavaldà, que actua com a padrí, 
l'excel-lent lloança que ha fet de la doctoranda, però sobretot vull agrair-li 
el fet de donar-nos l'oportunitat, avui i aquí, de poder retre aquest sentit 
homenatge, en forma d'investidura com a doctora honoris causa, a una per- 
sona que ha treballat amb vertadera vocació i passió en la didàctica de les 
ciències socials i en la formació de professorat. 

Aquests són els dos camps que han centrat l'activitat docent i investi- 
gadora de Benejam, que no entén l'un sense l'altre: "No es pot millorar la 
didàctica d'una matèria sense tenir en compte la formació dels mestres que 
han de fer possible una reforma qualitativa de l'ensenyament." 

També vull aprofitar l'ocasió per agrair la presència de dos companys 
rectors, la rectora de la Universitat Autònoma de Barcelona, Margarita Ar- 
boix, i el rector de la Universitat Ramon Llull, Josep Maria Garrell, que han 
volgut acompanyar-nos en aquest acte, juntament amb una destacada repre- 
sentació de les llles Balears, d'on és originària Pilar Benejam. 

Benvinguts a la URV, que és casa vostra. 

No conec prou Pilar Benejam, més enllà de les breus converses que 
hem tingut prèviament a la investidura, i de les referències que m'han arri- 
bat a través del mateix padrí i d'algunes lectures d'obres seves, entrevistes i 
textos diversos. 

Però crec que no vaig mal encaminada si destaco tres aspectes de la 
seva persona que han estat una constant al llarg de la seva trajectòria. La 
primera és la visió de futur, aquesta mirada crítica, analítica i profunda que 
sempre l'ha caracteritzada i que li ha permès ser una dona avançada al seu 
temps. Recordem que l'homenatjada té 82 anys i que encara avui continua 
sent sol-licitada per impartir xerrades i conferències... o per investir-la doc- 
tora honoris causa, com és el nostre casl 

Diu Pilar Benejam al seu llibre Quina educació volem2, editat per l'As- 
sociació de Mestres Rosa Sensat, que us recomano llegir: "Ser una bona 
mestra (o un bon mestre) no és un estat, és una aspiració, perquè per educar 
ensenyant cal saber i saber fer, i això és difícil i comporta un aprenentatge 
que no acaba mai." 

Benejam, que parteix de la base que "només s'ensenya bé si sempre 
s'aprèn, si sempre estàs aprenent", considera que el fonament de la pedago- 
gia és tenir una idea de quina societat vols, i que per ajudar a crear aquesta 
societat "fas que els alumnes pensin. Ensenyar és promocionar que la gent 
vulgui pensar, per quan arribi el moment sàpiguen en quin tipus de món 
volen viure". "Un mestre, o creu en la possibilitat del canvi i d'humanitzar 
la vida, o no pot ser mestre", afegeix. 

Un exemple d'aquesta mirada crítica, analítica i profunda a la qual feia 
referència és això que us comentaré. Fa cinc anys, el 2014, Pilar Benejam 
escrivia sobre les desigualtats socials, la desafecció amb la democràcia i el 
projecte europeu, i la remuntada del feixisme i la xenofòbia a tot el conti- 
nent. Es preguntava què caldria fer davant de sistemes tan complexos com 
els que presenta el món en què vivim. l afegia: "No ens queda cap altre 
camí que aplegar les persones de la nostra comunitat que tenim un projecte 
comú i disposar-nos a treballar i a seguir endavant." 

Segur que molts dels que avui som aquí, que ens dediquem amb voca- 
ció a l'educació (bàsica, superior o universitària), coneixem sistemes que 
anhelen societats conformistes, poc cultivades i gens crítiques. Sistemes 
als quals ja els va bé pensar per nosaltres i que no sentim la necessitat de 
pensar res. 


30 


Benejam defensa tot el contrari. I justament en un moment com l'actual, 
de cert desànim generalitzat i intencional, en què la feina de mestres s'ha 
posat en questió i és mirada amb lupa, defensa que "les persones que hem 
dedicat la vida a l'educació parlem de la dignitat de la nostra professió, de 
la seva complexitat, de les seves exigències, de la satisfacció de treballar 
amb infants, joves i universitaris, i de la responsabilitat social que representa 
fer de mestre i professor". 

Un altre aspecte que m'ha semblat congènit en ella és la importància 
que dona a educar amb valors. Diu Benejam que "no hi ha democràcia 
sense els coneixements que permeten entendre el món". I destaca la lliber- 
tat, la igualtat, la participació i el compromís social com els principis de la 
democràcia i l'educació: 

La llibertat en l'educació entesa com la capacitat de pensar per un ma- 
teix i de decidir. 

La igualtat d'oportunitats i d'una escola per a tothom, entesa com un 
servei a la societat i com un servei públic. 

lla participació i el compromís social entesos com a principis que de- 
manen coneixement, responsabilitat i acció. 

Finalment, em vull referir a la passió. Tothom que excel-leix en algun 
aspecte de la vida és perquè, al marge d'unes aptituds, una vocació i una 
persistència, l'apassiona allò que fa. Anna Camps, catedràtica de Didàctica 
de la Llengua i la Literatura de la UAB i una de les persones que més coneix 
Benejam, diu en el pròleg del llibre que us esmentava fa una estona: "Amb 
motiu de la jubilació de la Pilar vaig parlar ja d'una de les característiques 
personals que han marcat decisivament la seva manera de fer: la passió. La 
passió que la mou i que la porta a implicar-se a fons en tot el que comença, 
una força que no s'ha pas esmorteit amb el pas dels temps." 

I si em permeteu una última llicència abans de cloure aquestes parau- 
les: hi ha una anècdota de Pilar Benejam que voldria compartir amb tots 
vosaltres, per mostrar-vos que quan una persona és apassionada, acostuma 
a ser-ho en tots els àmbits de la vida, també en el seu paper de mare: "Un 
dia, la mestra de la meva filla em va comentar que jo era massa ansiosa. En 
demanar-li una explicació em va contar que la nena, que aleshores tenia 5 
anys, li havia dit: 'Senyoreta, plourà, miri quins nimbus'. Jo soc professora 
de Geografia i mai dic "quins núvols', sinó que les meves filles, des de sem- 
pre, diferencien els tipus de núvols, perquè els són tan familiars com una 
vaca O un enciam poden ser-ho per a un fill de pagès." 

Moltes felicitats, Pilar Benejam. Des d'avui la URV és també casa vostra. 
I sapigueu que sou la setena dona de quaranta-cinc doctors honoris causa 
de la nostra institució, un greuge que a poc a poc estem mirant de corregir. 
la tots vosaltres, moltes gràcies per la vostra atenció. 

